SPRC พุ่งต่อ 7% โบรกฯมองกำไร Q4 ฟื้นตัวเด่น หลังค่าการกลั่นดีดขึ้นต่อเนื่อง
SPRC พุ่งต่อ 7% โบรกฯมองกำไรไตรมาส 4 ฟื้นตัวเด่น หลังค่าการกลั่นฟื้นตัวต่อเนื่องในสัปดาห์นี้เกือบทุกผลิตภัณฑ์ อีกทั้งขนส่งก็คาดจะฟื้นตัว รวมทั้งราคาน้ำมันดิบปรับขึ้นแรง แนะ “เก็งกำไร” ชูเป้า 11.40 บ.
28 ก.ย. 2564

ผู้สื่อข่าวรายงานว่าวันนี้ (28 ก.ย.2564) ราคาหุ้นบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ณ เวลา 10.46 น. อยู่ที่ระดับ 10.10 บาท เพิ่มขึ้น 0.65 บาท หรือ 6.88% โดยทำจุดสูงสุดที่ 10.20 บาท และทำจุดต่ำสุดที่ 9.70 บาท ด้วยมูลค่าการซื้อขาย 403.88 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (28 ก.ย.2564) โดยทางฝ่ายวิจัยประเมิน Sentiment บวกจากทั้ง ค่าการกลั่นที่ฟื้นตัวต่อเนื่องในสัปดาห์นี้ในเกือบทุกผลิตภัณฑ์ โดยเฉพาะน้ำมันอากาศยานและน้ำมันดีเซล สะท้อนภาคการเดินทาง / ขนส่งที่คาดจะฟื้นตัวในไตรมาส 4/2564 และราคาน้ำมันดิบปรับขึ้นแรง โดย WTI ปรับขึ้น 9% MTD เป็น Sentiment บวกต่อโอกาสกำไรสต๊อกน้ำมันดิบ นอกจากนี้ด้วย Valuation ยังไม่แพงเพียง PBV 1.32 เท่า (ต่ำค่าเฉลี่ยในอดีตที่ 1.40 เท่า) ขณะที่คาดกำไรจากการดำเนินงานจะเริ่มฟื้นตัวเด่นในไตรมาส 4/2564 ตามค่าการกลั่นที่ฟื้นตัว อย่างไรก็ดีแนะนำ “เก็งกำไร” ราคาเป้าหมาย 11.40 บาท
 